CELEX: 52019PC0283
Language: ro
Date: 2019-06-21
Title: Propunere de DECIZIE DE PUNERE ÎN APLICARE A CONSILIULUI de autorizare a Cehiei să aplice un mecanism generalizat de taxare inversă prin derogare de la articolul 193 din Directiva 2006/112/CE

COMISIA EUROPEANĂ
            Bruxelles, 21.6.2019
            COM(2019) 283 final
            2019/0137(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Cehiei să aplice un mecanism generalizat de taxare inversă prin derogare de la articolul 193 din Directiva 2006/112/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               
                  La 20 decembrie 2018, Consiliul a adoptat Directiva (UE) 2018/2057 în ceea ce privește aplicarea temporară a unui mecanism generalizat de taxare inversă („GRCM”) pentru tranzacțiile care depășesc un prag de 17 500 EUR
                     1
                  , printr-o modificare a Directivei TVA
                     2
                  .
               
               
                  Aceasta a urmat Planului de acțiune privind TVA
                     3
                   în cadrul căruia Comisia și-a anunțat intențiile cu privire la introducerea unui sistem definitiv de TVA pentru schimburile comerciale business-to-business transfrontaliere din interiorul Uniunii
                     4
                  . Cu toate acestea, dat fiind că implementarea unui astfel de sistem definitiv de TVA ar dura mai mulți ani, anumite state membre au solicitat măsuri urgente și specifice care să le permită, între timp, să combată frauda carusel
                     5
                  . În special, au solicitat posibilitatea de a pune în aplicare un GRCM temporar care, în urma unei propuneri a Comisiei în această privință
                     6
                  , a dus la Directiva (UE) 2018/2057 (denumită în continuare „Directiva GRCM”).
               
               
                  În temeiul directivei menționate, statele membre care îndeplinesc anumite criterii definite au posibilitatea, la cerere, să fie autorizate să aplice un GRCM temporar până la 30 iunie 2022. Prin scrisorile înregistrate de Comisie la 21 ianuarie 2019 și 22 martie 2019, Cehia a solicitat o astfel de autorizare și a furnizat informații destinate a demonstra că îndeplinește criteriile.
               
               
                  Prezenta propunere nu ar trebui să reprezinte o piedică în calea discuțiilor în desfășurare referitoare la sistemul definitiv de TVA
                     7
                  . 
               
            
            
               •Motivele și obiectivele propunerii
            
            
               
                  Criteriile care trebuie îndeplinite și procedura de urmat pentru a obține o autorizare pentru aplicarea unui GRCM sunt prevăzute la noul articol 199c alineatele (1)-(4) din Directiva TVA, introdus prin Directiva GRCM. Cehia a furnizat în acest sens următoarele informații, conform în special dispozițiilor de la articolul 199c alineatul (3).
               
            
            
               1.O justificare detaliată a îndeplinirii criteriilor relevante [articolul 199c alineatul (3) litera (a) coroborat cu articolul 199c alineatul (1) din Directiva TVA].
            
            
               1.1.Un deficit de încasare a TVA de minimum 5 puncte procentuale peste mediana comunitară a deficitului de încasare a TVA în 2014, conform raportului final din 23 august 2016 privind deficitul de încasare a TVA.
            
            
               
                  Deficitul de încasare a TVA al Cehiei a fost în 2014 de 16,14 % din totalul sumei TVA de plată, conform raportului final din 2016, datat 23 august 2016, privind deficitul de încasare a TVA, publicat de Comisie
                     8
                  . În raportul respectiv se indică de asemenea că mediana deficitului de încasare a TVA în Uniunea Europeană (UE) a fost de 10,4 %. Prin urmare, deficitul de încasare a TVA al Cehiei depășește mediana deficitului de încasare a TVA în UE cu mai mult de 5 puncte procentuale.
               
            
            
               1.2.Un nivel al fraudei carusel raportat la deficitul total de încasare a TVA de peste 25 %, pe baza evaluării impactului care a însoțit propunerea legislativă de Directivă GRCM.
            
            
               
                  Conform evaluării impactului menționate
                     9
                  , o proporție de 28 % din deficitul total de încasare a TVA al Cehiei este cauzat de frauda carusel. Prin urmare, acest criteriu este îndeplinit.
               
            
            
               1.3.S-a stabilit că alte măsuri de control, precum și cooperarea administrativă în domeniul TVA nu sunt suficiente pentru combaterea fraudei carusel.
            
            
               
                  Conform informațiilor furnizate de Cehia, acest stat membru a luat o serie de măsuri specifice de control împotriva fraudei în domeniul TVA. În continuare sunt trecute în revistă aceste măsuri, împreună cu evaluarea pe care a realizat-o Cehia cu privire la funcționarea și efectul lor. Prezentarea de mai jos este urmată de evaluarea făcută de Cehia în ceea ce privește cooperarea administrativă în domeniul TVA cu celelalte state membre. 
               
            
            
               1.3.1.Aplicarea mecanismului de taxare inversă sectorial
            
            
               
                  Pe baza articolelor 199 și 199a din Directiva TVA, Cehia a extins aplicarea mecanismului de taxare inversă la livrările dintr-o serie de sectoare printre care: lucrările de construcție, personal pentru lucrările de construcție, bunuri imobile în cazul cărora furnizorul a optat pentru taxare, deșeuri și resturi, bunuri constituite ca garanție și furnizate ca executare a acelei garanții, bunuri în legătură cu care a fost acordată unui cesionar o rezervă a dreptului de proprietate și care sunt furnizate în cadrul exercitării acestui drept al cesionarului, bunuri imobile deținute de un debitor împotriva căruia s-a pronunțat o hotărâre și furnizate în cadrul unei proceduri de vânzare silită, certificate de emisii de gaze cu efect de seră, telefoane mobile, dispozitive cu circuite integrate, gaze și energie electrică și certificate pentru energie electrică, anumite servicii de telecomunicații, console de jocuri, laptopuri, cereale și anumite culturi, anumite metale (inclusiv metale prețioase).
               
               
                  Conform evaluării realizate de Cehia, aceste măsuri au fost extrem de eficace, dar nu au împiedicat mutarea fraudei în alte sectoare; de exemplu, de la telefoane mobile la alte electronice, de la aur la alte metale (argint, platină).
               
            
            
               1.3.2.Răspunderea în solidar
            
         
         
            
               
                  Pe baza articolului 205 din Directiva TVA, Cehia a introdus, pentru livrări între persoane impozabile, răspunderea în solidar în scopuri de TVA în unele cazuri. Astfel, răspunderea în solidar este aplicabilă în legătură cu anumite livrări de uleiuri minerale și de alte produse accizabile. 
               
               
                  De asemenea, clienții au fost ținuți răspunzători în solidar pentru plata TVA în legătură cu orice altă livrare de bunuri sau servicii dacă s-a constatat că un client nu este de bună-credință, în special când a trecut „testul cunoașterii”, adică atunci când clientul știa sau ar fi trebuit să știe că TVA-ul nu va fi plătit în mod deliberat de către furnizor administrației fiscale. În plus, există o serie de situații speciale în care se aplică sistematic răspunderea în solidar a clientului, cum ar fi cazul în care prețul este în mod clar diferit, fără nicio justificare aparentă, de prețul normal al pieței; situația în care se folosește o monedă virtuală sau în care furnizorul este o persoană impozabilă lipsită de credibilitate (a se vedea punctul 1.3.4 de mai jos).
               
               
                  Conform evaluării făcute de Cehia, această măsură a avut un caracter preventiv, dar este dificil de aplicat în situații complexe în cadrul lanțurilor de aprovizionare, îndeosebi când clientul unei firme fantomă este o entitate care nu deține niciun fel de active. De asemenea, „testul cunoașterii” a creat probleme considerabile autorităților fiscale, întrucât instanțele naționale au hotărât că administrația fiscală este cea care trebuie să dovedească faptul că clientul „știa sau ar fi trebuit să știe” că TVA-ul nu va fi plătit de furnizor.
               
            
            
               1.3.3.Mecanismul de plată fracționată
            
            
               
                  Cehia a introdus un mecanism opțional de plată fracționată. Prin intermediul acestui mecanism, clientul plătește TVA-ul direct administrației fiscale și nu îl mai plătește furnizorului. Aceasta are ca efect eliminarea obligației în materie de TVA a clientului în ceea ce privește întregul TVA datorat într-o tranzacție, în cazuri în care clientul este ținut răspunzător în solidar pe baza condițiilor expuse la punctul 1.3.2.
               
               
                  Conform Cehiei, măsura este eficace, dar produce dezavantaje din cauza caracterului său opțional. Opinia Cehiei este că, dacă plata fracționată ar deveni obligatorie, ar fi prea solicitant din punct de vedere administrativ și financiar, rezultatul fiind o creștere a resurselor administrative necesare pentru plăți, personal și costuri IT, pentru comercianți și pentru autoritățile fiscale deopotrivă. În plus, în cazul în care clientul nu recurge la mecanismul plății fracționate, nu se poate presupune că au fost îndeplinite „condițiile testului cunoașterii”. Instanțele naționale au susținut că, chiar și în acest caz, administrația fiscală trebuie să demonstreze că clientul știa sau ar fi trebuit să știe că este implicat într-o situație de fraudă. În plus, TVA-ul poate fi recuperat doar de la clientul care nu a folosit mecanismul de plată fracționată în temeiul sistemului de răspundere în solidar, în măsura în care recuperarea de la furnizor s-a dovedit nereușită; prin urmare, poate avea loc o recuperare eficace doar după o anumită perioadă.
               
            
            
               1.3.4.Identificarea persoanelor impozitabile lipsite de credibilitate (pentru persoane înregistrate)
            
            
               
                  Atunci când intervine o încălcare gravă a obligațiilor fiscale, administrația fiscală poate identifica o persoană impozabilă ca fiind lipsită de credibilitate pe baza anumitor criterii, în special pe baza celor ce urmează: arierate cumulative reprezentând TVA pentru o perioadă de cel puțin trei luni calendaristice consecutive în cuantum de minimum 500 000 CZK, încălcarea obligațiilor fiscale care conduce la efectuarea unor ajustări fiscale de către administrația fiscală în cursul a cel puțin două din șase perioade fiscale consecutive, refuzul din partea administrației fiscale din cauza unor infracțiuni fiscale al unei deduceri a TVA-ului solicitate în cuantum de cel puțin 500 000 CZK, absența unui răspuns la solicitările administrației fiscale, nedepunerea declarației de TVA de cel puțin două ori într-o perioadă de douăsprezece luni calendaristice consecutive, furnizarea de informații false sau incomplete pentru înregistrarea în scopuri de TVA sau stabilirea, de către administrația fiscală, a faptului că nu a fost declarat un cuantum de cel puțin 500 000 CZK reprezentând TVA aferent ieșirilor. Informațiile privind persoanele impozabile lipsite de credibilitate se publică pe site-ul web al administrației fiscale și este prevăzută o procedură de contestație.
               
               
                  Conform Cehiei, măsura are un efect preventiv, dar este nevoie de o decizie efectivă a administrației fiscale, deoarece înainte de aceasta persoanele care comit fraude pot deja să le comită. De asemenea, măsura nu este cu adevărat eficace în situații transfrontaliere, întrucât o persoană impozabilă lipsită de credibilitate în Cehia încă mai poate folosi un cod de înregistrare în scopuri de TVA (valid) pentru sisteme de fraudă intracomunitare.
               
            
            
               1.3.5.Identificarea persoanelor lipsite de credibilitate (pentru persoane neînregistrate)
            
            
               
                  Măsura, în mod asemănător cu cea precedentă, urmărește identificarea persoanelor lipsite de credibilitate. În acest caz sunt vizate însă acele persoane care nu sunt (încă) înregistrate, dar care au încălcat deja anumite obligații în materie de TVA. Lista persoanelor lipsite de credibilitate se publică pe site-ul web al administrației fiscale.
               
               
                  Dacă o astfel de persoană lipsită de credibilitate se înregistrează în scopuri de TVA, respectiva persoană dobândește automat statutul de persoană impozabilă lipsită de credibilitate în sensul măsurii evidențiate la punctul 1.3.4. Mai mult, când o persoană impozabilă lipsită de credibilitate este radiată, se menține statutul de persoană lipsită de credibilitate. Este prevăzută o procedură de contestație pentru retragerea acestui statut, pe baza unor condiții similare cu cele existente pentru persoanele impozabile lipsite de credibilitate.
               
               
                  În conformitate informațiile transmise de Cehia, măsura are efect preventiv și asigură continuitatea dintre statutul de persoană lipsită de credibilitate și cel de persoană impozabilă lipsită de credibilitate. Cu toate acestea, în mod asemănător cu capcanele identificate la punctul 1.3.4 anterior, persoanele care comit fraude pot eluda cu eficacitate măsura înaintea înregistrării și în situații transfrontaliere.
               
            
            
               1.3.6.Raportarea suplimentară privind TVA
            
            
               
                  Datele provenite din raportarea suplimentară privind TVA depusă de persoane impozabile pentru fiecare lună calendaristică sunt verificate încrucișat, pentru a se identifica posibilele scenarii de fraudă fiscală. Acest lucru a ajutat administrația fiscală să îmbunătățească metoda de selectare a persoanelor impozabile care vor face obiectul controlului.
               
               
                  Deși s-a dovedit util pentru detectarea mai rapidă a persoanelor care comit fraude, Cehia consideră că acest instrument convențional și-a atins limitele, dacă se ține seama de capacitatea generală de control a administrației fiscale.
               
            
            
               1.3.7.Punerea sub sechestru
            
            
               
                  În cazuri individuale, administrația fiscală poate emite ordine de punere sub sechestru pentru a garanta plata TVA.
               
               
                  Conform Cehiei, măsura este foarte eficace, dar întrucât este aplicabilă doar în situații individuale, nu oferă o protecție generală a sistemului comun privind TVA.
               
            
            
               1.3.8.Radierea automată în scopuri de TVA
            
         
         
            
               
                  Această măsură constă în anularea codului de înregistrare în scopuri de TVA al unei persoane impozabile în cazul unor încălcări grave ale obligațiilor în materie de TVA. Măsura este aplicabilă în ceea ce privește grupurile TVA și persoanelor impozabile care au avut o cifră de afaceri nu mai mare de 1 milion CZK pe durata celor douăsprezece luni calendaristice anterioare. 
               
               
                  Cehia descrie măsura ca fiind foarte eficientă atât pe plan intern, cât și în cazul livrărilor și prestărilor transfrontaliere. Cu toate acestea, deoarece măsura poate fi aplicată doar după ce au avut loc infracțiunile, aceasta nu poate elimina complet riscul de fraudă.
               
            
            
               1.3.9.Refuzul dreptului de deducere (sau de scutire pentru livrările și prestările intracomunitare), pe baza testului cunoașterii
            
            
               
                  Măsura se aplică pentru a se putea refuza dreptul de deducere sau dreptul de a aplica o scutire, în cazul în care dobânditorul (în primul caz) sau furnizorul (în cel de-al doilea) știa sau ar fi trebuit să știe (testul cunoașterii) că participa la o tranzacție legată de frauda în domeniul TVA. Acest lucru este reflectat în jurisprudența Curții de Justiție a Uniunii Europene („CJUE”), astfel cum reiese din cauza Kittel
                     10
                  . Administrația cehă utilizează „scrisori de înștiințare” prin care informează societățile că este posibil să fie implicate într-un sistem de fraudă. Aceste scrisori fie sunt specifice fiecărui destinatar (pot menționa sau nu partenerul de afaceri suspectat), fie sunt generale (notificare adresată publicului larg în legătură cu existența unei situații specifice riscante de fraudă în Cehia sau în Uniunea Europeană).
               
               
                  Este însă dificil pentru administrația fiscală, conform celor afirmate de Cehia, ca în cazul unei fraude organizate să demonstreze în practică faptul că o întreprindere știa sau ar fi trebuit să știe că este implicată în fraudă.
               
            
            
               1.3.10.Verificarea solicitanților înainte de înregistrarea în scopuri de TVA
            
            
               
                  Verificarea sistematică prealabilă înregistrării se face în scopul de a depista, printre altele, posibilele firme fantomă; de exemplu, investigația la fața locului este utilizată pentru a demonstra că nu este desfășurată ori pregătită nicio activitate economică, în scopul refuzării înregistrării.
               
               
                  Cehia consideră că măsura este extrem de eficace pentru a împiedica intrarea în sistemul de TVA a persoanelor care comit fraude (și care comit fraude intracomunitare), dar găsește că este dificil să demonstreze, pe baza unor factori obiectivi, că există dovezi solide care să conducă la suspiciunea că un cod de înregistrare în scopuri de TVA va fi utilizat în mod fraudulos, ținându-se seama de criteriile CJUE stabilite în cauza Ablessio
                     11
                  .
               
            
            
               1.3.11.Cooperarea administrativă în domeniul TVA [Regulamentul (UE) nr. 904/2010 al Consiliului]
                  12
               
            
            
               Conform informațiilor transmise de Cehia, se acordă o mare atenție cooperării și schimbului de informații cu celelalte state membre. În plus față de cooperarea prevăzută în Regulamentul (UE) nr. 904/2010, s-au încheiat acorduri de cooperare cu Slovacia și Polonia și este în pregătire un acord de acest tip cu Germania.
            
            
               De asemenea, Cehia participă în mod regulat la așa-numitele controale simultane multilaterale cu alte state membre. Totodată, Cehia este implicată în toate activitățile desfășurate în cadrul rețelei Eurofisc (frauda intracomunitară cu firme fantomă, mijloace de transport, proceduri vamale, observator, comerț electronic și analiza rețelelor de tranzacții). Datele Eurofisc sunt utilizate în mod activ pentru a se detecta tranzacțiile suspecte.
            
            
               Cooperarea administrativă în domeniul TVA are, conform Cehiei, o importanță incontestabilă, dar nu împiedică total apariția fraudelor. În același timp, această cooperare nu este utilă pentru frauda eminamente internă.
            
            
               1.3.12.Concluzie
            
            
               Concluzia generală a Cehiei cu privire la măsurile expuse mai sus este că, deși acestea au avut o contribuție semnificativă la reducerea fraudei, nu au putut duce la eliminarea completă a fraudei cu firme fantomă în sistemul actual de TVA.
            
            
               
                  Date fiind tentativele considerabile și reale făcute pentru a combate frauda (carusel) și faptul că aceste tentative nu au fost pe deplin reușite, condiția prevăzută la articolul 199c alineatul (1) litera (c) din Directiva TVA poate fi considerată îndeplinită.
               
            
            
               1.4.Câștigurile estimate preconizate din conformarea fiscală și colectarea taxelor depășesc cu cel puțin 25 % sarcina suplimentară generală care se preconizează că le va reveni întreprinderilor și autorităților fiscale.
            
            
               
                  Conform autorităților cehe, introducerea GRCM nu va necesita, în ceea ce privește administrația fiscală, niciun fel de creștere a personalului, ci doar o relocare a resurselor umane. Se estimează că costul generat de adaptarea organizării administrației fiscale cehe (inclusiv formare și modificarea sistemelor informatice) va fi de 4 milioane CZK.
               
            
            
               Cât privește persoanele impozabile, introducerea GRCM va însemna costuri cu caracter excepțional necesare pentru modificarea sistemelor informatice. Conform estimărilor, GRCM ar trebui să se aplice unui număr total de 97 000 de persoane impozabile. Din acest grup, peste 60 % au deja experiență cu mecanismul de taxare inversă sectorial. Structurile lor informatice și sistemele de facturare sunt pregătite pentru GRCM, astfel încât ar fi nevoie doar de modificări parțiale ale structurilor existente. Pentru restul de 37 500 de persoane impozabile, s-ar putea să fie nevoie ca acestea să achiziționeze structuri informatice noi sau să le extindă pe cele existente; cu toate acestea, pe baza cererilor de informații adresate celor mai importanți furnizori de software în domeniul fiscal și contabil, se pare că aceste modificări fac parte din actualizările regulate și nu sunt facturate separat.
            
            
               Alte costuri sunt legate de formarea angajaților; aceste costuri sunt necesare însă de obicei de fiecare dată când au loc modificări ale legislației. Deoarece taxarea inversă nu este o măsură care ar fi complet nouă, nu este de așteptat ca aceste costuri să fie semnificative.
            
            
               Alte costuri pentru persoanele impozabile decurg din necesitatea de a se monitoriza, pentru fiecare tranzacție, dacă este respectat pragul de 17 500 EUR peste care s-ar aplica GRCM. Aceste costuri nu vor fi însă semnificative dacă ținem seama de faptul că, în majoritatea cazurilor, acest lucru se face prin intermediul unui software contabil. Totodată, în GRCM, diferențierea tranzacțiilor din punctul de vedere al cuantumului lor este considerabil mai ușoară decât diferențierea în cazul unei abordări sectoriale. 
            
         
         
            
               De asemenea, în unele cazuri, s-ar putea să fie nevoie ca furnizorii de bunuri și prestatorii de servicii să verifice dacă clientul este o persoană impozabilă și, așadar, dacă se aplică taxarea inversă. Cu toate acestea, în cazurile respective poate fi folosit registrul persoanelor impozabile, care este pus la dispoziție de administrația fiscală (legătură cu software-ul persoanei impozabile).
            
            
               Cehia a explicat în continuare că, atunci când a fost introdusă raportarea suplimentară privind TVA în 2016, costurile pentru persoanele impozabile au fost estimate la 370 EUR pentru întreprinderile mici și între 740 EUR și 3 000 EUR pentru alte societăți, rezultând în total costuri de aproximativ 6 miliarde CZK pentru întreprinderi. Autoritățile cehe estimează că costurile totale care decurg din implementarea GRCM pentru persoanele impozabile ar reprezenta aproximativ 10 % din această sumă, adică 0,6 miliarde CZK.
            
            
               
                  În ceea ce privește beneficiile sistemului, se face referire la experiențele din mecanismul de taxare inversă sectorial, care au dus la o reducere cu 98 % a cuantumului fraudelor și la o scădere cu 89 % a numărului total de cazuri de fraudă. Pe această bază, este de așteptat ca frauda să fie redusă cu 5 miliarde CZK anual. Dacă mecanismul se aplică doi ani, câștigul ar fi de 10 miliarde CZK. Pe de altă parte, după cum s-a precizat mai sus, costurile suportate de autoritățile fiscale s-ar ridica la doar 0,004 miliarde CZK, iar costurile pentru persoanele impozabile se preconizează că ar fi de 0,6 miliarde CZK. În concluzie, costurile estimate reprezintă 6,04 % din beneficiile estimate.
               
               
                  Dat fiind că câștigurile estimate (10 miliarde CZK) depășesc cu mult costurile totale (0,604 miliarde CZK), și anume cu peste 25 %, această condiție poate fi considerată îndeplinită.
               
            
            
               1.5.Introducerea GRCM nu va duce la costuri mai ridicate pentru întreprinderi și autoritățile fiscale decât cele care rezultă din alte măsuri de control.
            
            
               
                  Pe baza calculelor menționate mai sus, ar reieși că costurile preconizate atât pentru întreprinderi, cât și pentru administrațiile fiscale nu sunt semnificative, deși Cehia admite că este dificil să furnizeze o comparație precisă cu alte măsuri de control. 
               
               
                  Cehia nu are nicio intenție să își modifice întreaga organizare a controalelor fiscale după introducerea GRCM. Prin urmare, nu vor rezulta niciun fel de costuri suplimentare (în afară de costurile menționate mai sus) pentru administrația fiscală sau pentru întreprinderile controlate.
               
               
                  Prin urmare, această condiție poate fi considerată ca fiind îndeplinită.
               
            
            
               2.Data prevăzută de începere a aplicării GRCM și perioada în care urmează să fie aplicat GRCM [articolul 199c alineatul (3) litera (b) din Directiva TVA].
            
            
               
                  Cehia a cerut să fie autorizată să înceapă aplicarea GRCM de la 1 ianuarie 2020 și să o continue până la 30 iunie 2022.
               
            
            
               3.Măsurile care urmează a fi luate pentru a informa persoanele impozabile [articolul 199c alineatul (3) litera (c) din Directiva TVA].
            
            
               
                  Persoanele impozabile vor fi informate pe cale electronică cu privire la introducerea GRCM, precum și cu privire la data de începere a aplicării sale. De asemenea, se vor stabili contacte și vor avea loc discuții cu asociațiile de întreprinderi și cu consultanții fiscali. Prin intermediul mijloacelor publice de comunicare în masă (și anume pliante, informații pe site-ul web al administrației fiscale) vor fi distribuite materiale de promovare.
               
            
            
               4.O descriere amănunțită a măsurilor de însoțire [articolul 199c alineatul (3) litera (d) coroborat cu articolul 199c alineatul (2) din Directiva TVA].
            
            
               
                  Această dispoziție prevede introducerea unor obligații adecvate și eficace în materie de raportare electronică pentru toate persoanele impozabile și, în special, pentru persoanele impozabile care livrează bunuri sau prestează servicii ori care primesc bunurile sau serviciile cărora li se aplică GRCM, astfel încât să se asigure funcționarea și monitorizarea eficace ale aplicării GRCM.
               
               
                  Cehia consideră că mecanismele de control fiscal deja existente sunt suficiente pentru a asigura funcționarea corectă a GRCM și că nu sunt necesare măsuri suplimentare de control. Aceste măsuri includ deja instrumentele pentru raportarea suplimentară privind TVA menționate în secțiunea 1.3.6. de mai sus. În special, datele obținute datorită acestor obligații de raportare stabilite deja la nivel național vor fi folosite ca instrument analitic pentru detectarea lanțurilor de aprovizionare suspecte. Conform acestui sistem de raportare, care implică depunerea unei raportări a situațiilor TVA (o listă anexată declarației de TVA) care poate fi depusă electronic, livrările din cadrul GRCM vor trebui raportate în același mod în care acest lucru are loc deja pentru livrările interne din cadrul taxării inverse (dar cu adăugarea unui cod GRCM special).
               
            
            
               •Coerența cu dispozițiile existente în domeniul de politică
            
            
               
                  Scopul acestei autorizări este limitat ca domeniu de aplicare și în timp și nu aduce atingere dezvoltării sistemului definitiv de TVA pentru schimburile comerciale business-to-business transfrontaliere din interiorul Uniunii.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               Articolul 199c din Directiva TVA. 
            
         
         
            
               •Subsidiaritate (în cazul competențelor neexclusive) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitate
            
            
               
                  Decizia se referă la o autorizare acordată unui stat membru la solicitarea acestuia și nu creează o obligație.
               
            
            
               Dat fiind domeniul său de aplicare și limitarea în timp, măsura specială este proporțională cu obiectivul urmărit, și anume combaterea fraudei carusel în timp ce, concomitent, se află în proces de negociere sistemul definitiv de TVA.
            
            
               •Alegerea instrumentului
            
            
               Instrumentul propus: Decizie de punere în aplicare a Consiliului.
            
            
               În temeiul articolului 199c din Directiva TVA, GRCM se poate aplica doar în urma unei autorizări din partea Consiliului, care acționează unanim la propunerea Comisiei. O decizie de punere în aplicare a Consiliului este cel mai adecvat instrument, deoarece poate fi adresată statelor membre în mod individual.
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               
                  Prezenta propunere se bazează pe o cerere înaintată de Cehia și se referă doar la acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă. 
               
            
            
               •Evaluarea impactului
            
            
               
                  Introducerea articolului 199c în Directiva TVA, pe care se bazează această autorizare, a făcut obiectul unei evaluări a impactului asupra căreia Comitetul de analiză a reglementării a dat, la 28 noiembrie 2016, un aviz pozitiv însoțit de recomandări
                     13
                  .
               
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul Uniunii Europene.
               
            
            
               5.ALTE ELEMENTE
            
            
               Propunerea este limitată în timp.
            
            
               2019/0137 (NLE)
            
         
         
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Cehiei să aplice un mecanism generalizat de taxare inversă prin derogare de la articolul 193 din Directiva 2006/112/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  14
               , în special articolul 199c alineatul (4),
            
            
               având în vedere propunerea Comisiei Europene,
            
            
               întrucât:
            
            
               (1)Articolul 199c din Directiva 2006/112/CE permite statelor membre ca, prin derogare de la articolul 193 din acea directivă și în anumite condiții stricte, să introducă un mecanism generalizat de taxare inversă („GRCM”) pentru alte livrări de bunuri și prestări de servicii decât cele transfrontaliere, cu condiția ca persoana care are obligația de a plăti TVA să fie persoana impozabilă către care se fac toate livrările de bunuri sau prestările de servicii cu un cuantum care depășește un prag de 17 500 EUR pe tranzacție.
            
            
               (2)Prin scrisorile înregistrate de Comisie la 21 ianuarie 2019 și 22 martie 2019, Cehia a solicitat autorizarea de a aplica GRCM.
            
            
               (3)Deficitul de încasare a TVA al Cehiei a fost în 2014 de 16,14 % din totalul sumei TVA de plată, conform metodei și cifrelor stabilite în raportul final al Comisiei din 2016, datat 23 august 2016, privind deficitul de încasare a TVA
                  15
               . Prin urmare, deficitul de încasare a TVA al Cehiei a depășit mediana comunitară a deficitului de încasare a TVA (10,4 %) cu mai mult de 5 puncte procentuale. 
            
            
               (4)Nivelul fraudei carusel din deficitul total de încasare a TVA al Cehiei a fost mai mare de 25 % conform evaluării impactului
                  16
                care a însoțit propunerea de Directivă (UE) 2018/2057 a Consiliului
                  17
               , care a introdus GRCM.
            
            
               (5)Cehia a furnizat Comisiei detalii din care reiese că, deși în Cehia au fost puse în aplicare mai multe măsuri de control cu rezultate pozitive, măsurile nu au fost suficiente pentru a combate frauda carusel. Cooperarea administrativă în domeniul TVA nu s-a dovedit suficientă pentru combaterea fraudei carusel.
            
            
               (6)Cehia a furnizat Comisiei detalii care arată că se preconizează că câștigurile estimate în urma introducerii GRCM vor fi de 10 miliarde CZK. Cehia a precizat de asemenea că se preconizează că sarcina suplimentară generală care le va reveni întreprinderilor și autorităților fiscale va fi de 0,604 miliarde CZK. Câștigurile estimate depășesc așadar sarcina suplimentară generală preconizată cu peste 25 %. 
            
            
               (7)Dat fiind că Cehia nu se așteaptă ca sarcina suplimentară generală care rezultă în urma introducerii GRCM să fie semnificativă, rezultatul nu va consta în costuri mai mari pentru întreprinderi și autoritățile fiscale decât cele suportate în urma aplicării altor măsuri de control.
            
            
               (8)Cehia a cerut să fie autorizată să aplice GRCM de la 1 ianuarie 2020 până la 30 iunie 2022.
            
            
               (9)Cehia a confirmat Comisiei că vor fi luate măsuri pentru ca persoanele impozabile să fie informate cu privire la introducerea aplicării GRCM prin e-mail, prelegeri publice, discuții cu asociațiile de întreprinderi, site-ul web al administrației și materiale promoționale tipărite sau electronice.
            
            
               (10)Cehia a furnizat Comisiei o descriere detaliată a mecanismelor sale de control existente în materie de TVA și a confirmat că, prin adăugarea unui cod special pentru GRCM, măsurile existente vor fi suficiente pentru a asigura funcționarea și monitorizarea eficace ale GRCM.
            
            
               (11)Pe baza informațiilor furnizate de Cehia Comisiei, se consideră că Cehia îndeplinește condițiile menționate la articolul 199c alineatul (1) din Directiva 2006/112/CE și că cererea depusă de Cehia respectă celelalte cerințe de la alineatul (3) din acel articol. Prin urmare, este necesar ca Cehia să fie autorizată să aplice GRCM în perioada solicitată de această țară.
            
            
               (12)Derogarea nu va avea niciun impact negativ asupra resurselor proprii ale Uniunii provenite din TVA, 
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Cehia este autorizată să aplice, în perioada 1 ianuarie 2020-30 iunie 2022, mecanismul generalizat de taxare inversă în conformitate cu articolul 199c din Directiva 2006/112/CE.
            
            
               Articolul 2
            
            
               Prezenta decizie se adresează Cehiei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Directiva (UE) 2018/2057 a Consiliului din 20 decembrie 2018 de modificare a Directivei 2006/112/CE privind sistemul comun al taxei pe valoarea adăugată în ceea ce privește aplicarea temporară a unui mecanism generalizat de taxare inversă în legătură cu livrarea de bunuri și prestarea de servicii care depășesc un anumit prag (JO L 329, 27.12.2018, p. 3-7).
               
               
                  
                     (2)
                  
                        Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
               
               
                  
                     (3)
                  
                        Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA - Către un spațiu unic pentru TVA în UE - Momentul deciziei [COM(2016)148 final, 7.4.2016].
               
               
                  
                     (4)
                  
                        Între timp, Comisia a adoptat propunerile necesare:Propunere de Directivă a Consiliului de modificare a Directivei 2006/112/CE în ceea ce privește armonizarea și simplificarea anumitor norme din sistemul taxei pe valoarea adăugată și introducerea sistemului definitiv de impozitare a comerțului dintre statele membre [COM(2017) 569 final, 4.10.2017].Propunere de Directivă a Consiliului de modificare a Directivei 2006/112/CE în ceea ce privește introducerea măsurilor tehnice detaliate privind funcționarea sistemului definitiv de TVA pentru impozitarea comerțului dintre statele membre [COM(2018) 329 final, 25.5.2018].
               
               
                  
                     (5)
                  
                        Sursa fraudei carusel (denumită uneori și „fraudă cu firme fantomă”) se află îndeosebi în actuala scutire aplicabilă livrărilor intracomunitare care permite obținerea de bunuri scutite de TVA. Ca urmare a acestui lucru, mulți comercianți se fac vinovați ulterior de fraudă fiscală deoarece nu plătesc autorităților fiscale TVA-ul pe care îl primesc de la clienții lor. În schimb, clienții respectivi, fiind în posesia unor facturi valabile, au în continuare dreptul de a beneficia de o deducere fiscală. Aceleași bunuri pot să fie livrate de mai multe ori, incluzând de fiecare dată livrări intracomunitare care beneficiază de scutire. Forme similare de fraudă carusel pot apărea și în cazul prestării de servicii. 
               
               
                  
                     (6)
                  
                        COM(2016) 811 final, 21.12.2016.
               
               
                  
                     (7)
                  
                        COM(2018) 329 final, 25.5.2018.
               
               
                  
                     (8)
                  
                        Centrul de cercetări sociale și economice (CASE), Studii și rapoarte privind deficitul de încasare a TVA în cele 28 de state membre ale UE: Raport final pe 2016 (
                  TAXUD/2015/CC/131
                  ), 2016, p. 19.
               
               
                  
                     (9)
                  
                        SWD(2016) 457 final, 21.12.2016, p. 39.
               
               
                  
                     (10)
                  
                        Hotărârea din 6 iulie 2006, Kittel, C-439/04, EU:C:2006:446.
               
               
                  
                     (11)
                  
                        Hotărârea din 14 martie 2013, Ablessio, C-527/11, EU:C:2013:168. 
               
               
                  
                     (12)
                  
                        Regulamentul (UE) nr. 904/2010 al Consiliului din 7 octombrie 2010 privind cooperarea administrativă și combaterea fraudei în domeniul taxei pe valoarea adăugată (reformare) (JO L 268, 12.10.2010, p. 1). 
               
               
                  
                     (13)
                  
                        A se vedea: 
                  http://ec.europa.eu/smart-regulation/impact/ia_carried_out/cia_2016_en.htm
               
               
                  
                     (14)
                  
                        JO L 347, 11.12.2006, p. 1.
               
               
                  
                     (15)
                  
                        Centrul de cercetări sociale și economice (CASE), Studii și rapoarte privind deficitul de încasare a TVA în cele 28 de state membre ale UE: Raport final pe 2016 (
                  TAXUD/2015/CC/131
                  ), 2016, p.19.
               
               
                  
                     (16)
                  
                        SWD(2016) 457 final, 21.12.2016, p. 39.
               
               
                  
                     (17)
                  
                        Directiva (UE) 2018/2057 a Consiliului din 20 decembrie 2018 de modificare a Directivei 2006/112/CE privind sistemul comun al taxei pe valoarea adăugată în ceea ce privește aplicarea temporară a unui mecanism generalizat de taxare inversă în legătură cu livrarea de bunuri și prestarea de servicii care depășesc un anumit prag (JO L 329, 27.12.2018, p. 3).